DA Den Europæiske Unions Tidende L 122/7

RÅDETS FORORDNING (EF) Nr. 509/2007

af 7. maj 2007

om en flerårig plan for bæredygtig udnyttelse af tungebestanden i den vestlige del af Den Engelske Kanal

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen,

under henvisning til udtalelse fra Europa-Parlamentet (1), og

ud fra følgende betragtninger:

(1) Nylig videnskabelig rådgivning fra Det Internationale Havundersøgelsesråd (ICES) har vist, at fiskeridødeligheden for tungebestandene i ICES-afsnit VIIe har været så stor, at mængden af kønsmodne fisk i havet er blevet reduceret så meget, at disse bestande måske ikke længere er i stand til genopbygge sig selv ved formering og derfor er truet af sammenbrud.

(2) Det er nødvendigt at udarbejde en flerårig plan for forvaltning af tungebestanden i den vestlige del af Den Engelske Kanal.

(3) Planens mål er at sikre en udnyttelse af tungebestanden i Den Engelske Kanal på økonomisk bæredygtige og miljømæssigt og socialt forsvarlige betingelser.

(4) I Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik (2) kræves det bl.a., at Fællesskabet for at nå dette mål anvender en forsigtighedstilgang ved at træffe foranstaltninger til at beskytte og bevare bestanden, sikre en bæredygtig udnyttelse af bestanden og begrænse fiskeriets indvirkning på de marine økosystemer mest muligt. Fællesskabet bør tilstræbe, at fiskeriet efterhånden forvaltes efter økosystembaserede principper, og bidrage til at skabe et effektivt fiskeri i en økonomisk levedygtig og konkurrencedygtig fiskerisektor med en rimelig levestandard, samtidig med at der tages hensyn til forbrugerinteresserne.

(5) For at nå dette mål må tungebestanden i den vestlige del af Den Engelske Kanal bringes op over sikre biologiske grænser ved at reducere fiskeridødeligheden og forvaltes på en sådan måde, at bestanden bevarer fuldstændig reproduktionskapacitet, og at der sikres et højt udbytte på langt sigt.

(6) Den Videnskabelige, Tekniske og Økonomiske Komité for Fiskeri har udtalt, at en fiskeridødelighed på 0,27 er forenelig med et højt udbytte på lang sigt og lav risiko for at reducere bestandens produktionspotentiale.

(7) Fiskeridødeligheden kan styres ved, at der indføres en passende metode til fastsættelse af størrelsen af de samlede tilladte fangstmængder (TAC) og en ordning, hvorved fiskeriindsatsen i forbindelse med disse bestande begrænses så meget, at det er usandsynligt, at TAC’en overskrides.

(8) Der kræves kontrolforanstaltninger som supplement til kontrolforanstaltningerne i Rådets forordning (EØF) nr. 2847/93 af 12. oktober 1993 om indførelse af en kontrolordning under den fælles fiskeripolitik (3) for at sikre, at foranstaltningerne i nærværende forordning overholdes.

(9) I første fase i årene 2007, 2008 og 2009 skal den flerårige plan betragtes som en genopretningsplan og i de følgende år som en forvaltningsplan som defineret i artikel 5 og 6 i forordning (EF) nr. 2371/2002 —

UDSTEDT FØLGENDE FORORDNING:

KAPITEL I

EMNE OG FORMÅL

Artikel 1

Emne

1. Ved denne forordning opstilles der en flerårig plan for bæredygtig udnyttelse af tungebestanden i den vestlige del af Den Engelske Kanal (i det følgende benævnt »tunge i den vestlige del af Den Engelske Kanal«).

2. I denne forordning forstås ved »Den vestlige del af Den Engelske Kanal« havområdet afsnit VIIe som afgrænset af Det Internationale Havundersøgelsesråd.

Artikel 2

Formål

1. Den flerårige plan skal sikre en bæredygtig udnyttelse af tungebestanden i den vestlige del af Den Engelske Kanal.

2. Dette mål skal nås ved at opnå og fastholde en fiskeridødelighed på 0,27 i de relevante aldersgrupper.

KAPITEL II

SAMLEDE TILLADTE FANGSTMÆNGDER

Artikel 3

Proceduren for fastsættelse af de samlede tilladte fangstmængder

1. For 2007, 2008 og 2009 fastsætter Rådet hvert år med kvalificeret flertal på forslag af Kommissionen den samlede tilladte fangstmængde (TAC) for tunge for den vestlige del af Den Engelske Kanal på et niveau, som ifølge en videnskabelig evaluering fra Den Videnskabelige, Tekniske og Økonomiske Komité for Fiskeri (STECF) ligger over:

a) en TAC, der ifølge STECF’s seneste prognose vil resultere i en reduktion på 20 % i fiskeridødeligheden i 2007 i forhold til den gennemsnitlige fiskeridødelighed i 2003, 2004 og 2005

b) en TAC, der vil resultere i den i artikel 2, stk. 2, fastsatte fiskeridødelighed.

2. I 2010, 2011 og 2012 fastsætter Rådet hvert år med kvalificeret flertal på forslag af Kommissionen den samlede tilladte fangstmængde (TAC) for tunge for den vestlige del af Den Engelske Kanal på et niveau, som ifølge en videnskabelig evaluering fra Den Videnskabelige, Tekniske og Økonomiske Komité for Fiskeri (STECF) ligger over:

a) en TAC, der ifølge STECF’s seneste prognose vil resultere i en reduktion på 15 % i fiskeridødeligheden i 2010 i forhold til den gennemsnitlige fiskeridødelighed i 2007, 2008 og 2009

b) en TAC, der vil resultere i den i artikel 2, stk. 2, fastsatte fiskeridødelighed.

3. For 2013 og fremover fastsætter Rådet hvert år med kvalificeret flertal på forslag af Kommissionen den samlede tilladte fangstmængde (TAC) for tunge for den vestlige del af Den Engelske Kanal på et niveau, der ifølge en videnskabelig evaluering fra Den Videnskabelige, Tekniske og Økonomiske Komité for Fiskeri (STECF) vil resultere i den i artikel 2, stk. 2, omhandlede fiskeridødelighed.

4. Uanset stk. 3 finder stk. 2 tilsvarende anvendelse i 2013, 2014 og 2015, og stk. 3 finder tilsvarende anvendelse fra 2016, hvis den i artikel 2, stk. 2, fastsatte fiskeridødelighed ifølge STECF ikke er nået senest den 31. december 2012.

Artikel 4

Begrænsninger af udsvinget i TAC’er

Fra og med det første år af denne forordnings anvendelse gælder følgende regler:

a) hvis anvendelsen af artikel 3 medfører en TAC, der ligger mere end 15 % over TAC’en for det foregående år, vedtager Rådet en TAC, som højst ligger 15 % over TAC’en for det pågældende år

b) hvis anvendelsen af artikel 3 medfører en TAC, der ligger mere end 15 % under TAC’en for det foregående år, vedtager Rådet en TAC, som højst ligger 15 % under TAC’en for det pågældende år.

KAPITEL III

BEGRÆNSNING AF FISKERIINDSATSEN

Artikel 5

Begrænsning af indsatsen

1. De TAC’er, der er angivet i kapitel II, suppleres med en ordning med begrænsninger af fiskeriindsatsen på grundlag af geografiske områder og grupper af fiskeriredskaber og de hertil knyttede betingelser for anvendelsen af disse fiskerimuligheder, der er angivet i bilag IIc til Rådets forordning (EF) nr. 41/2007 af 21. december 2006 om fastsættelse for 2007 af fiskerimuligheder og dertil knyttede betingelser for visse fiskebestande og grupper af fiskebestande gældende for EF-farvande og for EF-fartøjer i andre farvande, som er omfattet af fangstbegrænsninger (4).

2. Rådet træffer hvert år med kvalificeret flertal på forslag af Kommissionen afgørelse om det højeste antal fiskedage for fartøjer i den vestlige del af Den Engelske Kanal, som anvender bomtrawl med en maskestørrelse på 80 mm eller derover, og for fartøjer i den vestlige del af Den Engelske Kanal, der anvender faststående garn med en maskestørrelse på 220 mm eller derunder.

3. Det i stk. 2 omhandlede højeste antal fiskedage tilpasses i samme omfang som den tilpasning af fiskeridødeligheden, der er fastsat i henhold til artikel 3.

4. Uanset stk. 3 skal den fiskeriindsats, der fastsættes i henholdsvis 2008 og 2009, fastholdes på det niveau, der fastsættes for 2007.

KAPITEL IV

KONTROL, INSPEKTION OG OVERVÅGNING

Artikel 6

Tolerancemargen

Uanset artikel 5, stk. 2, i Kommissionens forordning (EØF) nr. 2807/83 af 22. september 1983 om nærmere bestemmelser for registrering af oplysninger om medlemsstaternes fangster (5) er den tilladte tolerancemargen ved vurdering af ombordværende mængder i kg levende vægt af tunge, der er fanget i den vestlige del af Den Engelske Kanal, 8 % af mængden anført i logbogen. Hvis der i EF-lovgivningen ikke er fastsat nogen områdekoefficient, anvendes den områdekoefficient, der er fastsat af den medlemsstat, hvis flag fartøjet fører.

Artikel 7

Forudgående meddelelse

Føreren af et EF-fiskerfartøj, der har været i den vestlige del af Den Engelske Kanal, eller hans repræsentant, som ønsker at omlade en ombordværende mængde tunge eller at lande en mængde tunge i en havn eller på et landingssted i et tredjeland, giver mindst 24 timer før omladning eller landing i et tredjeland de kompetente myndigheder i flagmedlemsstaten meddelelse om følgende:

a) navnet på havnen eller landingsstedet

b) det anslåede tidspunkt for ankomst til den pågældende havn eller det pågældende landingssted

c) mængden i kg levende vægt af alle arter, af hvilke der findes mere end 50 kg om bord.

Artikel 8

Separat stuvning af tunge

1. På EF-fartøjer er det forbudt at opbevare tunge om bord, uanset mængde, i individuelle beholdere blandet med andre arter af marine organismer.

2. Førere af EF-fiskerfartøjer skal yde inspektører fra medlemsstaterne den bistand, der er nødvendig for, at de kan krydstjekke de mængder tunge, der er anført i logbogen, med de ombordværende tungefangster.

Artikel 9

Transport af tunge

1. En medlemsstats kompetente myndigheder kan kræve, at enhver mængde tunge på over 300 kg, der er fanget i den vestlige del af Den Engelske Kanal, og hvis første landing finder sted i den pågældende medlemsstat, vejes under overværelse af kontrollører, inden den transporteres til et andet sted fra den første landingshavn.

2. Uanset artikel 13 i forordning (EØF) nr. 2847/93 skal mængder af tunge på over 300 kg, der transporteres til et andet sted end landings- eller importstedet, ledsages af en kopi af én af de opgørelser over de transporterede tungemængder, der er omhandlet i artikel 8, stk. 1, i forordning (EØF) nr. 2847/93. Undtagelsen i henhold til artikel 13, stk. 4, litra b), i forordning (EØF) nr. 2847/93 finder ikke anvendelse.

Artikel 10

Det særlige kontrolprogram

Uanset artikel 34c, stk. 1, i forordning (EØF) nr. 2847/93 kan det særlige kontrolprogram for de berørte tungebestande løbe i mere end to år.

KAPITEL V

AFSLUTTENDE BESTEMMELSER

Artikel 11

Evaluering af forvaltningsforanstaltninger

Kommissionen indhenter videnskabelig rådgivning fra STECF om, hvor hurtigt der gøres fremskridt hen imod opfyldelse af forvaltningsplanens mål i denne forordnings tredje anvendelsesår og i hvert tredje af de følgende anvendelsesår.

Kommissionen fremsætter om nødvendigt forslag til relevante foranstaltninger, og Rådet træffer med kvalificeret flertal afgørelse om alternative foranstaltninger for at nå det mål, der er beskrevet i artikel 2. Rådet kan med kvalificeret flertal på forslag af Kommissionen og efter høring af Europa-Parlamentet navnlig ændre den i artikel 2, stk. 2, omhandlede fiskeridødelighed.

Artikel 12

Særlige omstændigheder

Hvis STECF i sin rådgivning påpeger, at gydebestanden af tunge i den vestlige del af Den Engelske Kanal er præget af nedsat forplantningsevne, træffer Rådet med kvalificeret flertal på forslag af Kommissionen afgørelse om en mindre TAC end den, der er fastsat i artikel 3 og 4, samt om andre foranstaltninger til kontrol af fiskeriindsatsen end de i artikel 5 fastsatte.

Artikel 13

Den Europæiske Fiskerifond

I overensstemmelse med artikel 3, stk. 1, skal den flerårige plan betragtes som en genopretningsplan som defineret i artikel 5 i forordning (EF) nr. 2371/2002 i 2007, 2008 og 2009 og efter artikel 21, litra a), nr. i), i Rådets forordning (EF) nr. 1198/2006 (6). I de følgende år skal den flerårige plan betragtes som en forvaltningsplan som defineret i artikel 6 i forordning (EF) nr. 2371/2002 og efter artikel 21, litra a), nr. iv), i forordning (EF) nr. 1198/2006.

Artikel 14

Ikrafttræden

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 7. maj 2007. På Rådets vegne H. SEEHOFER Formand

(1) EUT C 33 E af 9.2.2006, s. 495.

(2) EFT L 358 af 31.12.2002, s. 59.

(3) EFT L 261 af 20.10.1993, s. 1. Senest ændret ved forordning (EF) nr. 1967/2006 (EUT L 409 af 30.12.2006, s. 11). Berigtiget i EUT L 36 af 8.2.2007, s. 6.

(4) EUT L 15 af 20.1.2007, s. 1. Ændret ved Kommissionens forordning (EF) nr. 444/2007 (EUT L 106 af 24.4.2007, s. 22).

(5) EFT L 276 af 10.10.1983, s. 1. Senest ændret ved forordning (EF) nr. 1804/2005 (EUT L 290 af 4.11.2005, s. 10).

(6) EUT L 223 af 15.8.2006, s. 1.